เรื่อง	ติดตามการดำเนินการซึ่งล่าช้าและก่อให้เกิดความเสียหายของเจ้าหน้าที่
เรียน	ผู้ว่าราชการกรุงเทพมหานคร		
ด้วย บริษัท รวมสินทรัพย์ไทย 2020 จำกัด มีความประสงค์สอบถามและติดตามรายงานการพิจารณาอนุญาตให้รื้อย้ายต้นไม้ บริเวณหน้าโครงการ DMK AVENUE ตามหนังสือ สำนักสิ่งแวดล้อม (สำนักสวนสาธารณะ) ที่ กท 1106/646 ลงวันที่ 2 กุมภาพันธ์ 2566 โดยมีรายละเอียดข้อเท็จจริงปรากฏตามหนังสือดังกล่าวข้างต้นนั้น
	เนื่องจาก บริษัท รวมสินทรัพย์ไทย 2020 จำกัด ได้รับอนุญาตให้ดำเนินการเชื่อมทางเข้า-ออก โครงการพร้อมทั้งท่อระบายน้ำ ในโครงการ DMK AVENUE ตามหนังสือแขวงทางหลวงกรุงเทพ กรมทางหลวงที่ คค 06074/ส.11/3293 ลงวันที่ 14 พฤศจิกายน 2565 และได้ดำเนินการแจ้งขอให้สำนักงานเขตดอนเมืองดำเนินการย้ายต้นไม้ ซึ่งกีดขวางทางเข้า-ออก อยู่นั้น ซึ่งเวลาได้ผ่านมาระยะหนึ่งแล้ว ไม่มีการตอบกลับจากหน่วยงานที่เกี่ยวข้องแต่อย่างใด ซึ่งกรอบกำหนดระยะเวลาในการดำเนินการเชื่อมทางเข้าออกและท่อระบายน้ำ ตามระเบียบของกรมทางหลวงนั้น มีระยะเวลาเพียงแค่ 120 วัน นับแต่วันที่ได้รับอนุญาต ซึ่งจะครบกำหนดระยะเวลาดังกล่าว ในวันที่ 17 มีนาคม 2566
	จากข้อเท็จจริงดังกล่าว ทางบริษัท รวมสินทรัพย์ไทย 2020 จำกัด ได้ดำเนินการสอบถาม และติดตามความคืบหน้าจากหน่วยงานในสังกัดของท่านแล้ว ไม่มีความคืบหน้าแต่อย่างใด ซึ่งเป็นผลให้การดำเนินการเชื่อมทางเข้า-ออก โครงการ DMK AVENUE มีความล่าช้า และเกิดความเสียหายเป็นอย่างมาก
	จึงใคร่ขอความอนุเคราะห์มายัง ท่านผู้ว่าราชการกรุงเทพมหานคร ช่วยดำเนินการตรวจสอบเรื่องดังกล่าวด้วยความเร่งด่วน และหากบริษัท รวมสินทรัพย์ไทย 2020 จำกัด ได้รับความเสียหายซึ่งพิสูจน์ได้ว่า เกิดจากความประมาทเลินเล่อหรือการปฏิบัติหน้าที่โดยมิชอบของเจ้าหน้าที่ในสังกัดท่าน บริษัท รวมสินทรัพย์ไทย 2020 จำกัด จะดำเนินการฟ้องร้องทั้งทางแพ่งและอาญา ในทุกกรณี ทุกฐานความผิด จากกรณีดังกล่าว จนกว่าคดีจะถึงที่สุด 	
	จึงเรียนมาเพื่อโปรดพิจารณา